Μιλώντας στην Επιτροπή Απολογισμού και Ισολογισμού του Κράτους, ο Φ. Κουτεντάκης δήλωσε ότι δεν μπορεί να γίνεται αναφορά σε «καθαρή έξοδο» από τα μνημόνια τον Αύγουστο, καθώς το μόνο που είναι δεδομένο είναι το νέο πλαίσιο εποπτείας που θα επιβάλουν οι δανειστές μετά την ολοκλήρωση του τρίτου μνημονίου.

«Η λέξη “καθαρή” έχει ένα απροσδιόριστο περιεχόμενο του τι σημαίνει. Στην έκθεση του Γραφείου Προϋπολογισμού δεν χρησιμοποιήσαμε τη λέξη “καθαρή”, γιατί δεν έχει σαφές περιεχόμενο. Αυτό που είναι σαφές είναι ότι το πρόγραμμα οικονομικής προσαρμογής και το πλαίσιο εποπτείας που το συνοδεύει θα τελειώσει και από εκεί και πέρα αναμένεται να προκύψει ένα νέο πλαίσιο εποπτείας».

«Θέμα αξιοπιστίας» οι νέες περικοπές

Αναφερόμενος στο ενδεχόμενο χαλάρωσης από την ασφυκτική εποπτεία μετά τον Αύγουστο, ξεκαθάρισε πως παρά το ότι «η χώρα παράγει ιδιαίτερα υψηλά πρωτογενή πλεονάσματα» και «είναι αδιαμφισβήτητο ότι οι βασικές μακροοικονομικές ισορροπίες που οδήγησαν την Ελλάδα στο πρόγραμμα έχουν διορθωθεί», η ελληνική κοινωνία δεν μπορεί να χαλαρώσει και να απολαύσει τους καρπούς της προσπάθειας καθώς «δεν έχουν λυθεί όλα τα προβλήματα».

Σχετικά με την μείωση των συντάξεων και του αφορολόγητου, ανέφερε πως πρόκειται για μέτρα που συμφωνήθηκαν και νομοθετήθηκαν προληπτικά και η κυβέρνηση δεν μπορεί να τα πάρει πίσω γιατί θα υπάρξει θέμα αξιοπιστίας της απέναντι στους δανειστές.

«Φαίνεται ότι εξοικονόμηση προκύπτει από αυτά τα μέτρα το 2019 και το 2020, αντισταθμίζονται με κάποια αντιμέτρα, λίγο πολύ ισόποσα. Από την άλλη μεριά, όμως, αυτά τα μέτρα έχουν συμφωνηθεί, έχουν νομοθετηθεί αυτά τα μέτρα. Άρα, τίθεται ένα θέμα – να το πω – αξιοπιστίας, εάν γίνει κάποια αλλαγή και τελικά, δεν εφαρμοστούν αφορά τα μέτρα».

Τέλος, δεν απέκλεισε το ενδεχόμενο της προληπτικής γραμμής στήριξης για μετά τον Αύγουστο, αλλά εκτίμησε πως δεν είναι πολύ πιθανό σενάριο, δεδομένου πως οι δανειστές που θα πρέπει να εγγυηθούν γι΄αυτή, δεν έχουν βάλει επίσημα το σενάριο στο τραπέζι. «Από τη στιγμή που αυτοί δεν το βάζουν στο τραπέζι κι ούτε η κυβέρνηση, ούτε η αξιωματική αντιπολίτευση, το ζητούν, δεν θεωρούμε ότι είναι πολύ πιθανό σενάριο».